Document ID: 32005R1084

ΚΑΝΟΝΙΣΜΌΣ (ΕΚ) αριθ. 1084/2005 ΤΗΣ ΕΠΙΤΡΟΠΉΣ
της 8ης Ιουλίου 2005
για την τροποποίηση των παραρτημάτων ΙΙ, ΙΙΙ και V του κανονισμού (ΕΟΚ) αριθ. 3030/93 του Συμβουλίου περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών (1), και ιδίως το άρθρο 19,
Εκτιμώντας τα ακόλουθα:
(1)
Την 1η Ιανουαρίου 2005, με τη λήξη της ισχύος της συμφωνίας του Παγκόσμιου Οργανισμού Εμπορίου (ΠΟΕ) για τα κλωστοϋφαντουργικά προϊόντα και τα είδη ένδυσης, καταργήθηκε το σύστημα των ποσοστώσεων στις εισαγωγές από κατηγορίες κλωστοϋφαντουργικών προϊόντων και ειδών ένδυσης από χώρες μέλη του ΠΟΕ.
(2)
Στις 13 Δεκεμβρίου 2004, ενόψει της απελευθέρωσης των ποσοστώσεων, η Κοινότητα θέσπισε, με τον κανονισμό (ΕΚ) αριθ. 2200/2004 του Συμβουλίου (2), ένα σύστημα επιτήρησης για τις 35 κατηγορίες που αφορούσε η απελευθέρωση.
(3)
Η παράγραφος 242 της έκθεσης της ομάδας εργασίας για την προσχώρηση της Λαϊκής Δημοκρατίας της Κίνας (3) (εφεξής «η ΛΔΚ») στον ΠΟΕ (ειδική ρήτρα διασφάλισης για τα κλωστοϋφαντουργικά προϊόντα ή «ΕΡΔΚΠ») προβλέπει τη δυνατότητα λήψης ειδικών μέτρων διασφάλισης για τις κινεζικές εξαγωγές κλωστοϋφαντουργικών προϊόντων. Αναφέρει ότι, εάν ένα μέλος του ΠΟΕ πιστεύει ότι οι εισαγωγές κλωστοϋφαντουργικών προϊόντων κινεζικής καταγωγής απειλούν, λόγω διαταραχών της αγοράς, να θίξουν την ομαλή ανάπτυξη του εμπορίου αυτών των προϊόντων, έχει το δικαίωμα να ζητήσει διαβουλεύσεις με τη ΛΔΚ με σκοπό να διευκολύνει ή να αποτρέψει μια τέτοια διαταραχή της αγοράς.
(4)
Με τον κανονισμό (ΕΚ) αριθ. 138/2003 (4) το Συμβούλιο προσέθεσε το άρθρο 10α στον κανονισμό (ΕΟΚ) αριθ. 3030/93 για να μεταφέρει στην κοινοτική νομοθεσία την παράγραφο 242 της έκθεσης της εν λόγω ομάδας εργασίας.
(5)
Στις 6 Απριλίου 2005, η Επιτροπή ενέκρινε ενδεικτικές κατευθυντήριες γραμμές για την εφαρμογή του άρθρου 10α του κανονισμού (ΕΟΚ) αριθ. 3030/93, όσον αφορά την ειδική ρήτρα διασφάλισης για τα κλωστοϋφαντουργικά προϊόντα (εφεξής «οι κατευθυντήριες γραμμές»).
(6)
Μετά από αίτημα της Επιτροπής, πραγματοποιήθηκαν διαβουλεύσεις με τη ΛΔΚ σύμφωνα με την παράγραφο 242 της έκθεσης της ομάδας εργασίας για την προσχώρηση της ΛΔΚ στον ΠΟΕ και σύμφωνα με το άρθρο 10α του κανονισμού (ΕΟΚ) αριθ. 3030/93 σχετικά με τις κατηγορίες προϊόντων καταγωγής ΛΔΚ, οι εισαγωγές των οποίων θεωρείται ότι, λόγω της διαταραχής της αγοράς, απειλούν να παρεμποδίσουν την ομαλή ανάπτυξη του εμπορίου. Οι διαβουλεύσεις αυτές ολοκληρώθηκαν στις 10 Ιουνίου 2005 και κατέληξαν σε αμοιβαία ικανοποιητική λύση για δέκα κατηγορίες προϊόντων. Τα αποτελέσματα των διαβουλεύσεων περιγράφονται σε μνημόνιο συμφωνίας για την εξαγωγή ορισμένων κινεζικών κλωστοϋφαντουργικών προϊόντων και προϊόντων ένδυσης στην Ευρωπαϊκή Ένωση μεταξύ της Επιτροπής και του Υπουργείου Εμπορίου της Λαϊκής Δημοκρατίας της Κίνας, της ίδιας ημερομηνίας.
(7)
Το μνημόνιο συμφωνίας καλύπτει τις εισαγωγές δέκα κατηγοριών προϊόντων από τη ΛΔΚ στην Κοινότητα: κατηγορία 2 (βαμβακερά υφάσματα), κατηγορία 4 (τι-σερτ), κατηγορία 5 (πουλόβερ), κατηγορία 6 (παντελόνια), κατηγορία 7 (μπλούζες), κατηγορία 20 (πανικά κρεβατιού), κατηγορία 26 (φορέματα), κατηγορία 31 (στηθόδεσμοι), κατηγορία 39 (πανικά τραπεζιού και κουζίνας) και κατηγορία 115 (νήματα από λινάρι ή ραμί). Οι αντίστοιχοι τελωνειακοί κωδικοί είναι εκείνοι που παρατίθενται στο παράρτημα I του κανονισμού (ΕΟΚ) αριθ. 3030/93.
(8)
Η Επιτροπή θεωρεί ότι οι εισαγωγές προϊόντων κινεζικής καταγωγής από αυτές τις κατηγορίες, λόγω της ύπαρξης ή της απειλής διαταραχής της αγοράς, απειλούν να παρεμποδίσουν την ομαλή ανάπτυξη του εμπορίου υπό την έννοια της παραγράφου 242 της έκθεσης της ομάδας εργασίας για την προσχώρηση της ΛΔΚ στον ΠΟΕ και του άρθρου 10α του κανονισμού (ΕΟΚ) αριθ. 3030/93 για τους ακόλουθους λόγους.
(9)
Οι εισαγωγές προϊόντων της κατηγορίας 2 (βαμβακερά υφάσματα) καταγωγής ΛΔΚ αυξήθηκαν κατά 71 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 124 % του επιπέδου συναγερμού που καθορίζεται στις κατευθυντήριες γραμμές (εφεξής «το επίπεδο συναγερμού»). Οι εισαγωγές προϊόντων αυτής της κατηγορίας από όλες τις χώρες αυξήθηκαν ελαφρώς, κατά 4 %, κατά την ίδια περίοδο. Ωστόσο, η μέση τιμή των εισαγόμενων προϊόντων κινεζικής καταγωγής μειώθηκε κατά 21 % (σύμφωνα με στοιχεία του συστήματος επιτήρησης των εισαγωγών), πολύ ταχύτερα από τη μέση τιμή άλλων χωρών (- 2 % βάσει των στοιχείων της Eurostat για την περίοδο Ιανουαρίου-Μαρτίου). Η κατάσταση είναι ακόμα δυσχερέστερη όσον αφορά τις εισαγωγές προϊόντων της υποκατηγορίας 2A (υφάσματα «ντένιμ»), καθώς οι εισαγωγές από την Κίνα κατά το πρώτο τρίμηνο του 2005 αυξήθηκαν κατά 102 % σε σύγκριση με την ίδια περίοδο του 2004, ενώ οι συνολικές εισαγωγές αυξήθηκαν κατά 15 % και οι μέσες τιμές μονάδας μειώθηκαν κατά 20 %.
(10)
Οι εισαγωγές προϊόντων της κατηγορίας 4 (τι-σερτ) καταγωγής ΛΔΚ αυξήθηκαν κατά 199 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 197 % του επιπέδου συναγερμού. Οι εισαγωγές προϊόντων αυτής της κατηγορίας από όλες τις χώρες αυξήθηκαν κατά 24 %, κατά την ίδια περίοδο. Η μέση τιμή των εισαγόμενων προϊόντων κινεζικής καταγωγής μειώθηκε κατά 37 %.
(11)
Οι εισαγωγές προϊόντων της κατηγορίας 5 (πουλόβερ) καταγωγής ΛΔΚ αυξήθηκαν κατά 530 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 194 % του επιπέδου συναγερμού. Οι εισαγωγές προϊόντων αυτής της κατηγορίας από όλες τις χώρες αυξήθηκαν κατά 14 %, κατά την ίδια περίοδο. Η μέση τιμή των εισαγόμενων προϊόντων κινεζικής καταγωγής μειώθηκε κατά 42 %.
(12)
Οι εισαγωγές προϊόντων της κατηγορίας 6 (παντελόνια) καταγωγής ΛΔΚ αυξήθηκαν κατά 413 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 312 % του επιπέδου συναγερμού. Οι εισαγωγές προϊόντων αυτής της κατηγορίας από όλες τις χώρες αυξήθηκαν κατά 18 %, κατά την ίδια περίοδο. Η μέση τιμή των εισαγόμενων προϊόντων κινεζικής καταγωγής μειώθηκε κατά 14 %.
(13)
Οι εισαγωγές προϊόντων της κατηγορίας 7 (μπλούζες) καταγωγής ΛΔΚ αυξήθηκαν κατά 256 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 207 % του επιπέδου συναγερμού. Οι εισαγωγές προϊόντων αυτής της κατηγορίας από όλες τις χώρες αυξήθηκαν κατά 4 %, κατά την ίδια περίοδο. Η μέση τιμή των εισαγόμενων προϊόντων κινεζικής καταγωγής μειώθηκε κατά 30 %.
(14)
Οι εισαγωγές προϊόντων της κατηγορίας 20 (πανικά κρεβατιού) καταγωγής ΛΔΚ αυξήθηκαν κατά 158 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 107 % του επιπέδου συναγερμού. Οι εισαγωγές προϊόντων αυτής της κατηγορίας από όλες τις χώρες αυξήθηκαν κατά 6 %, κατά την ίδια περίοδο. Η μέση τιμή των εισαγόμενων προϊόντων κινεζικής καταγωγής μειώθηκε κατά 34 %.
(15)
Οι εισαγωγές προϊόντων της κατηγορίας 26 (φορέματα) καταγωγής ΛΔΚ αυξήθηκαν κατά 219 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 212 % του επιπέδου συναγερμού. Οι εισαγωγές προϊόντων αυτής της κατηγορίας από όλες τις χώρες αυξήθηκαν κατά 1 %, κατά την ίδια περίοδο. Η μέση τιμή των εισαγόμενων προϊόντων κινεζικής καταγωγής αυξήθηκε κατά 2 %, σύμφωνα με το σύστημα επιτήρησης. Ωστόσο, πρόσφατα στοιχεία της Eurostat για το πρώτο τρίμηνο δείχνουν σημαντική μείωση των τιμών κατά 42 %.
(16)
Οι εισαγωγές προϊόντων της κατηγορίας 31 (στηθόδεσμοι) καταγωγής ΛΔΚ αυξήθηκαν κατά 110 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 145 % του επιπέδου συναγερμού. Οι εισαγωγές προϊόντων αυτής της κατηγορίας από όλες τις χώρες αυξήθηκαν κατά 6 %, κατά την ίδια περίοδο. Η μέση τιμή των εισαγόμενων προϊόντων κινεζικής καταγωγής μειώθηκε κατά 37 %.
(17)
Οι εισαγωγές προϊόντων της κατηγορίας 39 (πανικά τραπεζιού και κουζίνας) καταγωγής ΛΔΚ αυξήθηκαν κατά 64 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 110 % του επιπέδου συναγερμού. Οι εισαγωγές προϊόντων αυτής της κατηγορίας από όλες τις χώρες αυξήθηκαν κατά 10 %, κατά την ίδια περίοδο. Η μέση τιμή των εισαγόμενων προϊόντων κινεζικής καταγωγής μειώθηκε κατά 39 %.
(18)
Οι εισαγωγές προϊόντων της κατηγορίας 115 (νήματα από λινάρι ή ραμί) καταγωγής ΛΔΚ αυξήθηκαν κατά 55 % σε όγκο κατά το πρώτο τετράμηνο του 2005 σε σύγκριση με την ίδια περίοδο του 2004. Οι εισαγωγές προϊόντων αυτής της κατηγορίας ανέρχονται, ως εκ τούτου, στο 150 % του επιπέδου συναγερμού. Κατά την ίδια περίοδο, οι εισαγωγές προϊόντων αυτής της κατηγορίας από όλες τις χώρες αυξήθηκαν κατά 40 %. Η μέση τιμή των εισαγόμενων προϊόντων κινεζικής καταγωγής παρέμεινε σταθερή (αυξήθηκε κατά 3 % σύμφωνα με το σύστημα επιτήρησης εισαγωγών ή δεν μεταβλήθηκε σύμφωνα με την Eurostat). Υπογραμμίζεται, ωστόσο, ότι η μέση τιμή μονάδας των εισαγόμενων προϊόντων κινεζικής καταγωγής είναι κατώτερη από το ήμισυ της μέσης τιμής που χρεώνουν οι κοινοτικοί παραγωγοί.
(19)
Τα επίπεδα εισαγωγών για τα κλωστοϋφαντουργικά προϊόντα και τα είδη ένδυσης από τη ΛΔΚ, καθώς και άλλες ρυθμίσεις εφαρμογής που προβλέπονται στο μνημόνιο συμφωνίας πρέπει να μεταφερθούν στον κανονισμό (ΕΟΚ) αριθ. 3030/93.
(20)
Το άρθρο 27 του παραρτήματος III του κανονισμού (ΕΟΚ) αριθ. 3030/93 πρέπει να τροποποιηθεί ώστε να περιλαμβάνει λεπτομερέστερες διατάξεις σχετικά με τη διαβίβαση των δεδομένων από τα κράτη μέλη στο πλαίσιο του συστήματος στατιστικής εκ των υστέρων επιτήρησης για ορισμένα κλωστοϋφαντουργικά προϊόντα.
(21)
Κατά συνέπεια, ο κανονισμός (ΕΟΚ) αριθ. 3030/93 πρέπει να τροποποιηθεί αναλόγως.
(22)
Ο παρών κανονισμός αρχίζει να ισχύει την τρίτη ημέρα από τη δημοσίευσή του ώστε να εξασφαλιστεί η ταχεία εφαρμογή του μνημονίου συμφωνίας.
(23)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών, η οποία συστάθηκε με το άρθρο 17 του κανονισμού (ΕΟΚ) αριθ. 3030/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα ΙΙ, ΙΙΙ και V του κανονισμού (ΕΟΚ) αριθ. 3030/93 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Ιουλίου 2005.

Labels: 1
3
18
5